**ΘΕΜΑ : Μη απαίτηση τροποποίησης της σύμβασης**

Ημερομηνία υποβολής : ***12/03/2025***

**Ερώτηση:**

Με την αναθεώρηση τιμών και την αύξηση του ποσού της σύμβασης που έχει υπογραφεί δεν απαιτείται και τροποποίηση της σύμβασης στη συνέχεια σύμφωνα με το άρθρο 132 Ν. 4412/2016 ώστε οι δαπάνη να είναι νόμιμη και κανονική.

**Απάντηση :**

**Το ποσό της αναθεώρησης καταβάλλεται από τις πιστώσεις του έργου, χωρίς να απαιτείται η προηγούμενη σύνταξη ανακεφαλαιωτικού πίνακα εργασιών**. *(παρ. 15 Άρθρου 153 Ν. 4412/2016 «Αναθεωρητική περίοδος για τις βασικές τιμές ημερομισθίων, υλικών, μισθωμάτων και μηχανημάτων - Εξουσιοδοτικές διατάξεις»).*

Οι λογαριασμοί συντάσσονται πάντοτε ανακεφαλαιωτικοί και συνοδεύονται ιδίως, από ανακεφαλαιωτικό συνοπτικό πίνακα των επιμετρήσεων εργασιών που εκτελέσθηκαν από την αρχή του έργου, από τα παραστατικά στοιχεία των απολογιστικών εργασιών, **από τον πίνακα του υπολογισμού της αναθεώρησης** …. *(εδ. α΄παρ. 7 Άρθ. 152 Ν. 4412/2016 «Λογαριασμοί»).*

Το αίτημα για αποπληρωμή του ποσού των Αναθεωρήσεων μπορεί να εγερθεί από τον Ανάδοχο και να πληρωθεί οποτεδήποτε εντός του διαστήματος που διαρκεί η Σύμβαση κατασκευής έως και την Παραλαβή του Έργου. *(Ενώ δεν είναι επιτρεπτή η επ’ ευκαιρία της προσωρινής παραλαβής προβολή οικονομικών απαιτήσεων από τον ανάδοχο, η οποία γίνεται με τον προτελικό και στην περίπτωση της οριστικής παραλαβής με τον τελικό λογαριασμό. ΣτΕ 3485/94, ΣτΕ 276/2001).*

Η μη συμπερίληψη της Αναθεώρησης σε ΑΠΕ σημαίνει προφανώς ότι δεν μπορεί να αποτελέσει αντικείμενο συμπληρωματικής Σύμβασης ή ανάλωσης αντίστοιχου ποσού από το κονδύλι των απροβλέπτων.

Για να εξασφαλιστεί η επιπλέον δαπάνη λόγω αναθεώρησης, για τα έργα που υλοποιούνται με χρηματοδότηση από Τακτικούς ΚΑΠ, Ιδίους πόρους, κλπ, οι Τεχνικές Υπηρεσίες υποβάλλουν πρόταση προς τις Διευθύνσεις Προγραμματισμού για τροποποίηση του Τεχνικού προγράμματος, στις οποίες και προτείνεται η αύξηση Π/Υ του έργου συμπεριλαμβανομένης της δαπάνης αναθεώρησης.